**НАРОДНО ЧИТАЛИЩЕ “НАУКА – 1870 г.” - ТРОЯН**

**гр.Троян,обл.Ловеч,пл.”Възраждане”; тел:0670/62060,64323 GSM 0888757460**

[**www.naukatroyan.org**](http://www.naukatroyan.org/) **email:** [**nauka\_tr@mail.bg**](mailto:nauka_tr@mail.bg) **biblioteka\_tr@abv.bg**

**Отчетен доклад на Читалищното настоятелство**

**за дейността на НЧ „Наука – 1870 г.” гр.Троян през 2021 г.**

Народно читалище „Наука – 1870 г.“ е традиционно самоуправляващо се българско културно - просветно сдружение на жителите от град Троян, което изпълнява и държавни културно - просветни задачи.

Читалищната дейност се подпомага от Oбщината, тъй като, въпреки институционалната си независимост, читалището приема за приоритет в своята дейност Oбщинската културна политика.

Съгласно Закона за народните читалища и нашия Устав, върховен ръководен орган на читалището е Общото събрание. Към настоящия момент членовете на читалището са 113, които са физически лица.

За изминалия отчетен период своето членство са прекратили 8 члена, като не са платили дължимия членски внос. Приети са 4 нови члена. За съжаление през 2021 година почина един член на читалището.

Всички пълноправни членове избират читалищното настоятелство и проверителна комисия.

Членовете на **читалищното настоятелство,** избрани на отчетно – изборно общо събрание през 2020 год. са:

* Д-р Виолета Койновска –председател на читалището
* Инж. Ангел Балев –зам. председател

и членове:

* Маргарита Гладкова
* Инж. Лилия Цанкова
* Димитър Пиронков
* Д-р Росица Бузева
* Инж. Иванка Църова
* Валентин Бечев
* Николай Тодоров
* Стела Мавродиева
* Инж. Веселин Дудевски

**Проверителната комисия** е в състав:

- Стела Маринова – председател

и членове:

- Здравка Пеевска

- Надка Колева

**Екипът на троянското читалище** се състои от **21 щатни служители -** 12 магистри, 4 бакалаври, 5 със средно специално образование и **8 хоноровани ръководители** и **корепетитори нещатен персонал**.

Те заемат длъжностите – секретар; организатор художествени колективи; счетоводител; касиер-реквизитор; хореографи; библиотекари; осветител – огняр; сценичен работник - домакин; озвучител; хигиенист; преподаватели по китара, акордеон, флейта и преподаватели по пиано.

Работното време на читалището е от 7.30 до 20.00 часа без прекъсване от понеделник до петък. По време на празници или представления читалището е с ненормирано работно време.

Поради усложнената епидемична обстановка в страната, често се налага да променяме работното си време и читалищната дейност, съгласно заповедите на Министъра на здравеопазването.

2021 г. бе „шарена“ за НЧ „Наука – 1870 г.“. Ту можехме да работим, ту се налагаха някакви ограничения, които блокираха нашата работа.

Но дейните читалищни хора, сплотеният екип на читалището от щатните служители, няма спиране. И така не ни беше скучно. Част от дейността ни излезе в интернет пространството.

Например театърът вместо на сцената влезе в радиото, като реализирахме радиодрамата „Вечеря с Андре“.

По-голямата част от концертите направихме на открито, но не спряхме своята дейност. Бяхме заедно и работехме любимата си работа – читалищната. След месец март читалищната работа продължи с ритъм, определен от епидемичната обстановка. Спазвахме всички разпореждания за дезинфекция и ограничения в нашите дейности.

И така с нови заповеди почти през седмица на здравния министър, ние успяхме да реализираме следната читалищна дейност през 2021 г.:

Ще разгледаме дейността на читалището в направленията – **библиотечно обслужване, художествено – творческа дейност, мениджърска дейност.**

Едно от основните звена в читалището е **читалищната библиотека** с отговорник - Вихра Петрова. В екипа на библиотеката влизат Тотка Станчева и Весела Йорданова. От месец октомври в библиотеката работи и Минко Цвятков-млад човек с много умения и ентусиазъм за работа.

Въпреки необичайната ситуация в страната и обявените извънредни мерки, библиотеката продължи да работи за утвърждаването на своята роля да бъде най-големият съвременен културно-информационен център за цялата община, както и най-голямото книгохранилище на територията и. Продължи да работи за постигането на основните си цели – максимално задоволяване на читателските търсения с литература и информация и качествено обслужване.

Поради наложените противоепидемични мерки бяхме принудени да преустановим работата с компютри. Читалнята може да се ползва с ограничение до 1 час. В библиотеката беше направена организация за безопасност на читателите и служителите и бяха разписани и въведени правила за ползване на библиотеката при епидемична обстановка: Върнатите книги се поставят в чували, където престояват 72 часа преди да бъдат предоставени отново за ползване; задължително носене на маски; дезинфекция на ръцете; 4 кратно дезинфекциране на повърхности; водене на дневник за дезинфекция.

Поради невъзможността да организираме присъствено нашите мероприятия, ние се постарахме с нестандартни средства да продължим част от нашата дейност. Периодично представяме новопостъпили книги на Фейсбук страниците на библиотеката и читалището. Традиционният фестивал „Дни на талантите и интересите“, на който библиотеката е основен организатор, се пренесе в интернет пространството под надслов: „Книгата – прозорец към света и верен приятел“. През изминалата година той бе посветен на 50-годишнината от създаването на Детския отдел на библиотеката. В изявата взеха участие 80 деца, които ни изпратиха свои рисунки, видеоклипове с инструментални изпълнения, вокални изпълнения и танци, снимки на свои домашни любимци и кулинарни творения, презентации и стихотворения, които ние публикувахме на Фейсбук страницата на читалището. Фестивалът приключи с награждаване на всички участници и концерт на възпитаници на Детската музикална школа, който се проведе на открито – площад „Възраждане”, при спазване на всички противоепидемични мерки.

Екипът на библиотеката винаги се е отнасял с особено внимание към подрастващите. И през изминалата година, въпреки усложнената обстановка, ние се постарахме да осигурим на децата нормален достъп до Детската библиотека. Редовно се закупуват най-новите и търсени от децата заглавия. Подборът се осъществява след консултация с учители.

Юбилейната 2021 година бе отбелязана подобаващо на 1 юни – Международния ден на детето, с детски празник, финансиран от Община Троян и реализиран от екипа на читалището. Празникът започна с кратка официална част, на която бе представена историята на Детската библиотека. Приветствия поднесоха Д-р Виолета Койновска – Председател на читалището, и г-жа Донка Михайлова – Кмет на Община Троян, която подари детски книги за библиотеката. Програмата включваше карнавално дефиле на деца от детските и учебни заведения. Специално за троянските деца бе представена постановката „Ян Бибиян“ на Куклен театър – Габрово. Празникът завърши с емоционален концерт на деца от ВС „Усмивка“, Студия „Гласове“, ФА „Траяна“ – деца, Танцово студио „ Бордо“ и мажоретните състави на НУ „Христо Ботев“ и СУ „Св.Климент Охридски“.

За провокиране на интерес към детските книги в Интернет са публикувани:

* 4 статии на тема: „Книгата – верен приятел“, „Любими детски книги“, „Роалд Дал – любимец на поколения деца“, „ Басните на Лафонтен“.
* 10 плакати на тема: „Царството на книгите“, „Карнавал на книгите“, „Приказна чуднотека“, „Карнавал на приказните герои“, Лятно весело четене“, „Иван Вазов – патриарх на българската литература“, „Български гатанки“, „ Лятно четене“.
* 6 ревюта на книги на тема: „Енциклопедии за България“, „Исторически енциклопедии за България“, „Книги за Васил Левски“, „Лили чудото“, „Коледни приказки“, „Фантастичните животни“.
* 10 презентации на тема: „Дядо вади ряпа“, „50 години Детска библиотека в Троян“, „ Любими гатанки за деца“, „ Мартеницата – 3 легенди“, „Познавате ли приказните герои“, „Снежната кралица“, „Междузвездни войни“, „Древните библиотеки“, „Снежанка и седемте джуджета“, „Новите дрехи на царя“.

В Детския отдел са гостували 3 групи деца от детски заведения и 6 класа ученици от начален курс, пред които са изнесени беседи за ролята и значението на библиотеката, както и за начина да станат читатели.

По утвърдена вече традиция от 8 юли до 3 август се проведе инициативата „Лятно четене“. В нея взеха участие 22 деца. Те имаха възможност всеки вторник и четвъртък да четат заедно любими свои книги, както и книги по определени теми, да видят интересни презентации и да чуят беседи свързани с авторите и книгите. Да попълват заедно читателски дневник, да рисуват любими герои и да играят на интересни образователни игри. Темите бяха изключително интригуващи за децата:

-Презентации: „Библиотеката – съкровищница на знанието“, посветена на 50-годишнината на Детския отдел, „Патиланско царство“, „Роалд Дал и неговите герои“, “ Басните на Лафонтен“.

-Беседи: „Детската библиотека в Троян на 50 години“, „135 години от рождението на Ран Босилек“, „105 години от рождението на Роалд Дал“, „400 години от рождението на Жан дьо Лафонтен“, „155 години от рождението на Чичо Стоян“.

-Игри: „ Гатанки за деца“, „Познавате ли приказките?“, „Познавате ли цитатите и героите?“, „Къде има скрито съкровище?“. Инициативата приключи с кратко тържество, на което бяха връчени грамоти на всички участници.

През изминалата година библиотеката кандидатства и спечели проект към Министерството на културата за обновяване на книжните фондове „Българските библиотеки – съвременни центрове за четене и информираност“. Проектът бе на стойност 3460,73 лв. С тях бяха закупени 202 тома литература, от 37 издателства, по старателно направен подбор според читателските интереси. Тази година наши партньори в набавянето на книгите беше книжна борса „Колхида“. Книгите бяха обработени в най-кратък срок и вече са на разположение на читателите.

С цел популяризиране на произведения по определени теми и годишнини за нашите читатели подредихме 9 витрини на теми: „145 години от рождението на Джек Лондон“, „Любов – магическа реалност“, „И днес си ни нужен, Апостоле!“, „3 март – най-българският ден“, „2 април – Международен ден на детската книга“, „2 юни – Ден на Ботев“, „Братя Миладинови – пазители на българския фолклор (160 г. Сборник „Български народни песни“), „14 октомври – Петковден – Празник на град Троян“, „Личната библиотека на Л. Левчев в Троян“.

Изготвени са 10 писмени библиографски справки с по над 10 заглавия.

През изтеклата 2021 г. библиотеката публикува 9 статии във в-к Троянски глас с автор Тотка Станчева: “Библиотеката в година на пандемия“, „50 години Детски отдел към читалищната библиотека“ , „Дни на талантите и интересите в Интернет“, „Национална библиотечна седмица „ Библиотеката ще ти помогне“ – 17-21 май, 2021 г., „Приказни герои и детски книжки завладяха сцената на НЧ „Наука – 1870 г.“ – Троян“, „Троян благодари на своите медици“, „Лятно четене 2021 в Детския отдел“, „Пореден спечелен проект от читалищната библиотека”, „Личната библиотека на Л. Левчев „дойде” в Троян“.

Статистически данни:

Наличност на 1.01.2021г. - 122 196 тома

Постъпили до 31.12.2020г. - 633 тома.

Отчислени до 31.12.2020г. - 409 тома

Наличност на 1.01.2022г. - 122 420 тома

Поради пандемията и поради факта, че читалнята е затворена почти цяла година се наблюдава тенденция към намаляване на читатели.

Потребители на библиотеката……........…………....… 1 012

От тях до 14 години………………………………......….. 195

Общо посещения……………………………………… 18 203

* Заемна възрастни……………………..............……. 17 029
* Читалня………………………………..........…………. 124
* Детски отдел………………………….……..........…. 1 050

Заети библиотечни материали:

* Книги – Заемна възрастни….................…………... 22 305
* Периодични издания – Читалня…….............................136
* Книги - Детски отдел ……………............….....…… 1 370

Материалната база е много добра. Библиотеката предоставя на своите читатели 9 компютърни работни места – 7 в читалнята и 2 в Детския отдел. Разполагаме с принтер и скенер за подобряване качеството на библиотечните услуги. Успоредно с ежедневната дейност по поддържане на фонда и обслужването на читателите, продължават дейностите по попълване на електронните картотеки. Библиотечната документация – Инвентарна книга и Книга за движение на библиотечния фонд е в пълна изрядност. Новопостъпилите книги се обработват в кратки срокове и се предоставят за ползване от читателите.

Работната среда е приветлива и спокойна както за служителите, така и за читателите.

**Детска музикална школа** е най – старата и утвърдена учебна форма към читалището в нашия град. В настоящия момент обучението е индивидуално, два пъти в седмицата. Класовете са по пиано, флейта, блок флейта, китара и акордеон. Възрастта на участниците е от предучилищна възраст до 19-годишни, когато се завършва курсът на обучение в Детска музикална школа. В школата се обучават 82 ученика.

Поради възникналата през годината пандемична обстановка работата на преподавателите в школата бе затруднена в известна степен. Основен проблем е отпадането на част от децата, по решение на родителите им, с цел да ги предпазят. Това доведе до затруднения в събирането на месечните такси.

Намален бе броят на изявите на децата, които са част от тяхното художествено развитие.

Въпреки това, Детска музикална школа успя да реализира следните участия през 2021 г.:

1. 12.04. – 20.04. – Участие в Дни на талантите и интересите 2021г.
2. 24.05. –„ Музика и стих за Светите братя”- Концерт по повод 24-ти май
3. 28.05. – Арт - фестивал за детско и младежко творчество „Новите звезди на България”- Ловеч: участие на ученици от класа по китара на Михаил Иванов
4. 07.06. – Участие на възпитаници на ДМШ в Концерт на Никол Илиева и приятели
5. 23.06. – „Лятна музикална закачка”- Флашмоб на възпитаници от ДМШ
6. м. юни – Продукции на класовете по музикални инструменти
7. 28.06. – „Троян благодари на своите медици”- Концерт на Читалищни състави и изпълнители
8. 22.12. – Коледен концерт – ден 2-ри
9. 23.12. – Коледен концерт – ден 3-ти
10. 29.12. – Коледен концерт – ден 5-ти

Едно от най-важните неща за ДМШ през 2021 г. е, че школата не е преустановявала своята дейност. Това се дължи на ентусиазираните, талантливи и изобретателни преподаватели в школата – Амория Маркова, Мариета Куцарова, Надежда Бурева, Радина Радионова, Марияна Минева и Михаил Иванов.

**Дует „Фантазия“,** който е част от ДМШ**,** навърши 30 години творческа дейност през 2021 г. В дуета участват преподавателите Амория Маркова – пиано, и Мариета Куцарова – флейта.

Поради създалата се епидемична обстановка в страната, Дует „Фантазия“ има няколко участия през 2021 г., предимно в общи концерти на Детска музикална школа.

За съжаление превдиденият празничен концерт на дуета не се състоя, поради променливите ограничения за провеждане на масови мероприятия в страната. Надяваме се да успеем да реализираме празничния концерт на дуета за неговата 30-годишнина през 2022 г.

Ръководител на **Вокална студия “Усмивка“** е Надежда Бурева. Тя работи вече четвърта година с децата и резултатите са налице.

В началото на 2021 година в състава на ВС „Усмивка“ участват 22 деца на възраст между 5 и 10 години. С тях се работи индивидуално и групово.

След промяната на обстановката, във връзка с Covid ‐ 19, част от децата, по желание на родителите си преустановиха временно заниманията си по пеене.

Поради забраната за групови репетиции се наложи да се премине изцяло към индивидуално обучение. Това затрудни разпределението на часовете, защото всички деца са свободни след 16.30 ч. Наложи се някои от тях да идват 1 път в седмицата, което не е достатъчно за развитието им.

Също така забраната за групови репетиции прави невъзможно развитието им като ансамбъл ‐ няма как да се работи върху изравняване на звука, спятост и т.н.

Проблем е и липсата на достатъчно изяви, като част от тяхното развитие.

Участия на ВС „Усмивка“ през 2021 г.:

1. 12.04. – 20.04. – Участие на деца от ВС „Усмивка” в Дни на талантите и интересите
2. 24.05. - „Музика и стих за Светите братя”- Концерт по повод 24-ти май
3. 28.05. - Арт – фестивал за детско и младежко творчество „Новите звезди на България” – Ловеч
4. 01.06. – Концерт по повод 50 години Детска библиотека и 1-ви юни – Ден на детето
5. 07.06. - Участие на ВС „Усмивка” в Концерт на Никол Илиева и приятели
6. 28.06. - „Троян благодари на своите медици” – Концерт на Читалищни състави
7. 29.06. – Концерт на ВС „Усмивка” на пл. „Възраждане”
8. 22.12. – Коледен концерт – ден 2-ри
9. 29.12. – Коледен концерт – ден 5-ти

В състава на **Фолклорен ансамбъл „Траяна“** за 2021 г. участват 35 деца, разделени в две възрастови групи, концертен състав с 20 танцьора, около 80 танцьори в двете групи към „Ха, за здраве“ – начинаещи и напреднали. Общо във Фолклорен ансамбъл „Траяна“ участват около 185 танцьора.

От месец януари 2021 г. концертният състав на ФА „Траяна“ работи с нов хореограф г-н Мирослав Димитров - хореограф на Ансамбъл „Пирин“. Ние, троянци, сме големи късметлии да работим с такъв голям професионалист. За няколко месеца Мирослав Димитров постави два танца – Северняшки и Родопски. Никога до сега ФА „Траяна“ не са седели толкова професионално на сцената.

Ръководител и репетитор на ансамбъла е Радослав Бачевски, който има богат опит в танцовото изкуство.

До месец юли 2021 г. хореограф на детския състав на ансамбъла беше Васил Гърмолов. Поради голямата му ангажираност се наложи да прекратим работата си с него. От месец септември 2021 г. Мирослав Димитров започна работа и като хореограф на детския състав. Ръководители и репетитори на детския състав са Таня Макавеева и Радослав Бачевски, корепетитор Валентина Казанджиева.

Реквизитор на ФА „Траяна“ е Таня Макавеева, която се грижи за реквизита и окомплектоването на всички костюми на ансамбъла.

През изминалия сезон, въпреки трудностите и ограниченията, ФА „Траяна“ имаше следните участия:

1.На 7 и 8 май ФА „Траяна“ спечели второ място в XVIII национален фестивал на камерния танц за непрофесионалисти, който се проведе в гр.Хасково;

2.На 19 юни ансамбълът участва в V-ти областен фолклорен танцов фестивал „Тройче“, организиран от НЧ „Бяла Анаста-2016 г.“ и Община Ловеч, под патронажа на Областен управител - Ловеч, на който ФА „Траяна“ стана Областен първенец, съответно с първо място при съставите на 18 годишни и Голямата награда на Областния управител – за най-добър състав на фестивала получи ФА „Траяна“ с групата си 12 – 18 годишни, в конкуренция на колективи от Ловеч, Ябланица, Тетевен, Угърчин, Баховица, Рибарица и Орешак.

3.Участие на 24 юли в Международен фолклорен танцов фестивал „Витоша“ в НДК – София.

4.Участие във фолклорната програма на МИГ „Троян, Априлци и Угърчин“ на територията на Троянски манастир в с.Орешак.

5.Откриване на Традиционен панаир в НИХЗИ с.Орешак (15.08.2021г.)

6.Участие в Празник на гъбите в с.Калейца през месец юни и др.

През 2021 г. ръководители на групата за хора „Ха, за здраве“ са Илиан Данаилов и Галина Асенова. През краткото време, през което групата работи, бяха разучени нови хора и нови традиции. Имаше интерес от желаещите да се разтоварват в „Ха, за здраве“ и вече има нови членове, които попълниха редовете на групата.

Репетициите преминават при строги противоепидемични мерки, свързани с дезинфекция и отстояния при работа в залата.

Всички танцьори осъзнават тежката ситуация и с разбиране подхождат отговорно през тази трудна не само за нас година. Надяваме се всички, че през новия сезон ще имаме възможност да продължим работа и с желание да утвърдим традициите на ФА „Траяна“ и групата за хора „Ха, за здраве“.

ФА „Траяна“ се подпомага финансово от Община Троян.

**Школата по изобразително изкуство** започна 19-та си година през 2021 г. Нейн ръководител е Маргрет Креклешка. През годината работиха 22 деца на възраст от 5 до 13 години.

През изминалата 2021 година, въпреки трудната обстановка и прекъсванията на заниманията, участвахме в някои конкурси и спечелихме следните награди:

1. От конкурса “С очите си видях бедата” на общинско ниво, са отличени:
   1. Първо място във втора възрастова група за Милица Банкова – 12 г.
   2. В първа възрастова група:

* Първо място за Зара Маринова – 9 г.
* Второ място за Михаела Матева – 8 г.
* Трето място за Ангел Георгиев – 8 г.

На областен етап Зара Маринова се класира на трето място.

1. За празника на детето 1-ви юни подредихме изложба във фоайето на читалището.

От благодарност към медиците за тяхната всеотдайност децата нарисуваха и им подариха за спомен 2 колективни рисунки.

1. От конкурса “Примерът за доброта, който ме вдъхновява”:

3.1. Първо място за Самуил Атанасов – 10 г.

3.2. Второ място за Божидара Балева – 7 г.

1. От конкурса за коледна картичка “Докоснати от Коледа”
   1. Първа възрастова група – 1 – 2 клас:

* Трета награда за Надежда Георгиева – 7 г.
* Поощрение за Никол Иванова – 7 г.
  1. Втора възрастова група – 3 – 4 клас:
* Поощрение за Самуил Атанасов – 10 г.

**Дамският камерен хор** е с диригент Весела Марешка и корепетитор Надежда Бурева - акордеон. Хорът се състои от 25 хористки на възраст между 49 и 70 години. Репертоарът на хора е много богат: обработен фолклор, планинарски песни, църковни песнопения и т.н.

Поради сложната епидемична обстановка в страната, участията, които успя да реализира хорът през 2021 г. са:

1. 03.06. – „Лиляна Кисьова – родена да лети” – Музикална вечер, посветена на Троянската оперета
2. 28.06. – „Троян благодари на своите медици” – Концерт на Читалищни състави
3. 03.07. – „Песни в сърцето на Балкана” – Празник на песенното изкуство
4. 24.07. – Празник „Заедно в Гетсиманската градина” – с. Орешак
5. 26.08. – 30.08. – Участие на Дамски Камерен Хор във Фолклорен фестивал, организиран от Мултикултурна международна организация за фолклорни фестивали – гр. Дурас, Албания
6. 03.10. – Участие в Национален фестивал за популярни и стари градски песни – гр. Самоков
7. 23.12. – Коледен концерт – ден 3-ти

Ръководител на **Студия „Гласове**” е Мариета Жекова**.** Г-жа Жекова е доказал се професионалист с много успехи зад гърба си. През 2021 г. в студията се обучават около 14 солисти от 6 до 29 години. Децата развиват певческите си възможности в различни жанрове. Студията навърши 16 години и вече има завършили възпитаници, които професионално се занимават с музика - създават авторски песни с клипове.

Въпреки сложната обстановка, в която работи студията, се реализираха следните участия:

1. Изготвяне на музикални клипове на Даная Петкова, Мариана Петкова, Паолена Бънджева и Михаил Дундев за явяване в Националния конкурс за млади изпълнители на българска популярна песен към Министерство на културата: „Песенна палитра“ /онлайн етап/ – Карлово, януари 2021г.;
2. Класиране на Паолена Бънджева за втори тур на Националния фестивал-конкурс „Evergreen Fest 2021“ – София;
3. 15.02.2021г. – Национален конкурс за млади изпълнители на българска популярна песен към Министерство на културата: „Песенна палитра“ /онлайн етап/ – Карлово:

* Първо място, Диплом и медал за Михаил Дундев /трета група/;
* Трето място, Диплом и медал за Паолена Бънджева /трета група/;
* Второ място, Диплом и медал за Мариана Петкова /втора група/;
* Трето място, Диплом и медал за Даная Петкова /втора група/;

1. 18.02.2021г. – участие на солисти от Студията в тържественото отбелязване на патронния празник на СУ „В. Левски“:

* Вокални изпълнения на Ралица Игнатовска /“Кой уши байряка“/ и ВГ „Гласчета“ /“Песен за Апостола“/;

1. 27.02.2021г. - Национален конкурс за млади изпълнители на българска популярна песен към Министерство на културата: „Песенна палитра“ /присъствен етап/ – Карлово. Състезават се само първите награди от онлайн етапа. Председател на професионалното жури – Маргарита Хранова:

* Трето място, Диплом и статуетка за Михаил Дундев /трета група/;

1. Участие на Ралица Игнатовска и Даная Петкова в градския концерт за 3 март – салона на НЧ „Наука-1870г.“;
2. Участие на солисти от Студията в тържественото изпращане-концерт на Випуск 81 на СУ „В. Левски“ - 12.05.2021г.:

* Диана Иванова, Паолена Бънджева, Дориана Тончева – 12 клас и бивш солист на Студията и Михаил Дундев;

1. 15.05.2021г. Предварителен кастинг за „Гласът на България“ – София:

* Ани Ненова и Мартин Николов;

1. Вокално участие с музикален клип на Даная Петкова и Габриела Димитрова в Седмицата на талантите /онлайн/;
2. 27.05.2021г. - Изготвяне на музикални клипове на Христиана Мирова, Преслав Делчев, Даная Петкова, Габриела Димитрова, Мариана Петкова, Дейна Илиева, София Иванова и София Терзиева за явяване на предварителния кастинг в Детската мелодия на годината 2021;
3. 28.05.2021г. Арт фестивал „Новите звезди на България“ – Ловеч:

* Първо място и Грамота за Дейна Илиева – категория „Вокално изкуство“;

1. Вокални участия на Даная Петкова, Преслав Делчев и Габриела Димитрова в празничния градски концерт, по случай 1 юни – Денят на детето;
2. 07.06.2021г. Музикален поздрав от Мира Попова и Преслав Делчев към учителска колегия от Русе – гости на СУ „В. Левски“ по проект „Стемко“;
3. 10.06.2021г. Излизат резултатите от предварителния кастинг за **одобрените** деца–участници в Детската мелодия на годината 2021 /за нова авторска песен/. И 8-те солисти на Студията са одобрени!;
4. Участие на Мариета Жекова в квалификационен курс и обучение с получен сертификат /удостоверение/:

* Удостоверение рег. № 521/ 11.06.2021г.: „Коучинг – изкуството да бъдеш педагог коуч“;

1. 17.06.2021г. Професионална фотосесия, направена от Десислава Хаджийска на пл. „Възраждане“, за 8-те солисти на Студията, участващи в Детската мелодия на годината;
2. Участие на солисти от Студията в Дипломния концерт за Випуск 81 на СУ „В. Левски“ – 21.06.2021г.:

* Вокални изпълнения на Преслав Делчев, Христиана Мирова, София Иванова, Никол Коцева и Михаил Дундев;

1. 28.06.2021г. - Участие с вокално изпълнение на Христиана Мирова в читалищен концерт на пл. „Възраждане“ – „С благодарност към медиците на Троян“;
2. Юни 2021г. – съвместно участие на Ани Ненова с Ансамбъл „Траяна“ в София с песента „Излел е Дельо хайдутин“;
3. 10.07.2021г. Кастинг на тъмно в „Гласът на България” за Мартин Николов – обръщат се и 4-мата треньори и той продължава в отбор Галена;
4. 26.07. 2021г. Двубои в „Гласът на България” – Мартин Николов отпада от формата;
5. 15.09.2021г. Откриване на новата учебна година – концерт в двора на СУ „В. Левски“ с участието на солисти от Студията:

* Христиана Мирова, Даная Петкова, Мариана Петкова, Ралица Игнатовска и Михаил Дундев;

1. 26.09.2021г. Студиен запис на 8-те солисти от Студията в София при Петър Алексиев и Алекс Нушев на авторската песен за Детска мелодия на годината – „С усмивка се ражда доброто“:

* музика: Ивайло Терзиев, текст: Мария Маринова, аранжимент: Руслан Карагьозов;

1. 01.10.2021г. Студиен запис на Христиана Мирова, Даная Петкова, Преслав Делчев, Габриела Димитрова, Мариана Петкова, Преслава Събчева и София Иванова от група „Грамофон“ и подготовка за съвместния концерт с тях;
2. 05.10.2021г. Концерт с група „Грамофон“ в салона на НЧ „Наука-1870 г.:

* Солови изпълнения: Габриела Димитрова, Мартин Николов и Ани Ненова;
* Участие на 7 солисти /изброени по-горе/ в две руски песни на „Грамофон“;

1. 28.10.2021г. Съвместен концерт с НУИ „Панайот Пипков“ – Плевен /ученици от класа по пеене на Доротея Люцканова/, салона на НЧ „Наука-1870г./:

* Солови изпълнения на Преслав Делчев, София Иванова, Михаил Дундев и Ани Ненова;

1. 31.10.2021г. Заснимане на КЛИП към песента „С усмивка се ражда доброто“ /с екип от В. Търново/ за Детска мелодия на годината;
2. 12.12.2021г. Качване на музикалния клип на песента „С усмивка се ражда доброто“ в YouTube и сайта на Детска мелодия на годината под № 13. Следва оценяване от професионалното жури и гласуване на зрителите до средата на месец май 2022г.;
3. Участие на солисти на Студията в Коледните читалищни концерти на пл. „Възраждане“:

* 21.12.2021г. – „Бяла приказка“ – Преслав Делчев, Даная Петкова, Преслава Събчева и София Иванова;
* 22.12.2021г. – „Доброта“ – Христиана Мирова и Габриела Димитрова и „Гълъбо“ – Лъчезар Иванов;
* 23.12.2021г. – „Коледа е!“ – Мариана Петкова;

Студията се подпомага както от спонсори, така и от родителите на участниците в нея.

Най-важното постижение на **театралния състав** през изминалата 2021 г. е, че въпреки пандемията, дейността не спря. Нашите самодейци продължиха да бъдат ангажирани с културния живот на Троян по един градивен и безопасен начин. Ръководител на състава е младия режисьор Теодор Лука.

Разглеждаме дейността на групата по месеци:

***януари -*** Провеждане на репетиции за пиесата “Вечеря с Андре” с актьорите Ивайло Стефанов и Христо Шойлеков.

***февруари -*** Провеждане на репетиции за пиесата “Вечеря с Андре” с актьорите Ивайло Стефанов и Христо Шойлеков, подготовка за звукозапис и провеждане на сесия, в която пиесата бе аудио записана, с цел да се издаде и като радио пиеса.

***март, април, май -*** Опреснителни репетиции на пиесата “Животът, макар и кратък”, реж.Теодор Лука. Многобройният актьорски състав създаде известни препятствия за осъществяване на консистентни репетиции. Наложи се определени актьори да бъдат заменени, поради техни лични съображения, свързани с ковид-19.

***юни -*** Изиграване на пиесата “Животът, макар и кратък” в НЧ “Наука - 1870 г.”, гр. Троян

***юли, август, септември -*** Нов драматургичен текст бе избран за следващата постановка на НЧ “Наука - 1870 г.”, гр. Троян - “В открито море” на Ярослав Мрожек, реж. Теодор Лука. Провеждаха се редовни репетиции с актьорите Александър Георгиев, Венцислав Вълков и Ивайло Стефанов.

***октомври -*** Представление на “Животът, макар и кратък” в Драматично-куклен театър “Иван Радоев” гр. Плевен.

***ноември, декември -*** Независимо от наложените през тези два месеца ограничения, които отложиха премиерата на спектакъла “В открито море”, репетициите продължаваха да протичат интензивно, онлайн и когато обстановката позволи и на живо, а премиерата бе насрочена за януари месец 2022 г.

Като заключение можем да кажем, че 2021 г. макар и трудна за всички артисти по света, бе продуктивна за театралния състав при НЧ "Наука - 1870 г.".

**Дружеството на троянските писатели** е създадено след промените в България. Дотогава то се е назовавало Литературен клуб „Минко Николов“. А след това приема името Дружество на троянските писатели. В него днес членуват 30 поети и писатели. Председател на дружеството е г-н Илия Ганчев. От три години към него се присъединиха и авторите от Литературен клуб „Орфей“ с ръководител г-жа Лина Борджиева.

Създалата се сложна епидемична обстановка попречи и на интензивната работа на дружеството.

През 2021 година Литературен клуб „Орфей“ извърши следните творчески дейности:

- Серия от творчески сбирки във връзка с обсъждане на нови литературни творби, както и възникнали специфични теми, мотиви и въпроси на участниците в клуба;

- Серия от творчески сбирки във връзка с обсъждане и репетиции на рецитал, свързан с представянето на второто издание на литературен алманах „Гласът на душата“ – издание от 2020 г.;

- Участие в представянето на книгата на Снежана Бунарджиева „Защо яйцето не е квадратно“ – философски разсъждения;

- Участие в литературно-музикална вечер по случай Деня на поезията – 1-ви октомври, в НЧ „Наука-1870 г.“ – Троян;

- Участие в представянето на поетесата Добрина Симова и книгата и „Магнитна връзка“ – НЧ „Наука – 1870 г.“ – Троян;

- Представяне на второто издание на литературен алманах „Гласът на душата“ – издание от 2020 г. в гр. Ловеч – Клуб на дейците на културата – по случай Деня на поезията.

Двамата ръководители на дружеството работят напълно безвъзмездно с троянските писатели. Най – много ни радва активността на младите ни творци, които са изцяло вдъхновени от своя ръководител г-жа Лина Борджиева.

В раздела **художествено – творческа дейност** трябва да отбележим и следните организирани мероприятия:

Традиционно през 2021 г. за 15-ти пореден път реализирахме обичая **„Сирни заговезни в Троян“,** който е много атрактивен и посещаван от жители и гости на града.

**Флашмоб за „Баба Марта“.**

Връчване приза на името на Николай Ганков в **Деня на театъра** - 27 март, не успя да се състои поради преустановените читалищни мероприятия, съгласно заповед на здравния министър.

**„50 години детска библиотека“ –** празник на детето – 1 юни.

**Поздравителен концерт за троянските медици.**

Съорганизатори бяхме и на поредното издание на **„Български фестивал на сливата“,** който през 2021 г. не беше толкова мащабен.

Участвахме в много обучения на МИГ „Троян, Априлци и Угърчин“, с които организирахме и първото издание на фестивала **„Заедно в Гетсиманската градина“,** който се проведе на територията на Троянски манастир.

Реализирахме и редица постановки на гостуващи професионални театри: Търговище, Кърджали, Театрална школа „Нюанси“ – Троян, Хасково, Шумен, Филхарминия – Разград, Фолклорен ансабъл „Родопа“, Концерт на Веселин Маринов, Музикално – драматичен театър – Велико Търново, „Кафе с претенции“ – театрална сборна формация от гр.София.

**Кинопрожекциите** стартираха от месец юли до месец ноември.

**Партньорства и членства на НЧ „Наука – 1870 г.“**

- партньори сме на всички детски градини, училища и читалища в Община Троян;

- добри партньорски практики имаме с Община Троян, Музей на занаятите, Национално изложение на художествените занаяти - с.Орешак, Галерия „Серякова къща”, НПО (Посока „Европа”, Сдружение „МИГ Троян и Априлци”, Туристическите дружества в града), Пенсионерски клуб, Църковно настоятелство на Храм „Св. Петка Параскева” и др.;

- партньорство с регионални медии;

- добро партньорство имаме и с бизнеса в града;

- член сме на Съюза на народните читалища, НД „Традиция“ и Сдружение “МИГ Троян, Априлци и Угърчин“;

Част от социалната политика на читалището е предоставянето на билети на по-ниски цени за хора в неравностойно положение, както и улесняване на техния достъп до театралния салон, посредством подемник, закупен по проект одобрен от АХУ.

Читалищното настоятелство е регламентирало и по-ниско заплащане на такси за деца от социално слаби семейства при посещение и обучение в читалищните формации.

Работим с представители на етнически общности и различни възрастови групи, помагайки им да придобият начална компютърна грамотност.

Добра практика се оказа и организирането на пътувания до различни градове в страната за посещение от троянци на различни културни събития – концерти, театри, опери и др.

Реализирали сме много добро партньорство с администрацията и ръководството на общината, с Кмета на гр.Троян г-жа Донка Михайлова, с Общински съвет - Троян и представителите на троянския бизнес.

НАРОДНО ЧИТАЛИЩЕ „НАУКА – 1870 г.”

гр.Троян, пл.Възраждане

секретар (0670) 62060

библиотека

организатори (0670) 64323

моб. тел. 088 8757460

e-mail: [nauka\_tr@mail.bg](mailto:nauka_tr@mail.bg)

URL [www.naukatroyan.org](http://www.naukatroyan.org)

Изготвил,

Ст. Марешка